收麥
作者：鄭獬
朝代：宋

paragraphs: 小麥深如人，澶漫不見地。
一苞十餘莖，一莖五六穗。
實粒大且堅，較歲增三倍。
芟穫載滿車，纍纍犢銜尾。
大挈置之場，巃嵷丘陵起。
婦姑趁天色，撲抶喧鄰里。
貧者攟其餘，翁嫗携稚子。
農家茲有獲，卒歲可無餒。
去夏水漂屋，汩竄幸不死。
以得補所失，囷圌可儲峙。
云問麥之收，豐飽何因爾。
得非長官賢，政化順天理。
無乃農夫勤，蚤莫事耘耔。
茲蓋天公仁，雨澤以時至。
消滅賊與蟊，隴畝皆稠穊。
嗟嗟爾之民，無忘天公賜。